b'\n_START_ARTICLE_\nTomas Milian\n_START_SECTION_\nBiografija\n_START_PARAGRAPH_\nTomas gim\xc4\x97 Havanoje, armijos generolo \xc5\xa1eimoje. Diktatoriui Fulgencio Batista u\xc5\xbegrobus vald\xc5\xbei\xc4\x85, 1933 m. t\xc4\x97vas buvo suimtas ir v\xc4\x97liau nusi\xc5\xbeud\xc4\x97._NEWLINE_1956 m. Milianas emigravo \xc4\xaf JAV. Besimokydamas universitete Majamyje, jis gavo vaidmen\xc4\xaf studenti\xc5\xa1kame spektaklyje ir nusprend\xc4\x97 tapti aktoriumi. Met\xc4\x99s mokslus jis i\xc5\xa1vyko \xc4\xaf Niujork\xc4\x85, ta\xc4\x8diau d\xc4\x97l patirties tr\xc5\xabkumo nepavyko \xc4\xafstoti \xc4\xaf aktorin\xc4\x99 studij\xc4\x85. Jis dirbo \xc4\xafvairius laikinus darbus ir stojo tarnauti \xc4\xaf armij\xc4\x85, ta\xc4\x8diau d\xc4\x97l sveikatos problem\xc5\xb3 po pus\xc4\x97s met\xc5\xb3 buvo demobilizuotas. Gr\xc4\xaf\xc5\xbe\xc4\x99s \xc4\xaf Niujork\xc4\x85, jis savaranki\xc5\xa1kai ruo\xc5\xa1\xc4\x97si egzaminams, kol galiausiai \xc4\xafstojo \xc4\xaf aktorin\xc4\x99 studij\xc4\x85._NEWLINE_Baig\xc4\x99s mokslus ir atlik\xc4\x99s kelet\xc4\x85 nedideli\xc5\xb3 vaidmen\xc5\xb3 televizijoje, 1958 m. Milianas atvyko \xc4\xaf Italij\xc4\x85 dalyvauti Spoleto teatr\xc5\xb3 festivalyje ir nusprend\xc4\x97 pasilikti \xc5\xa1ioje \xc5\xa1alyje. Po met\xc5\xb3 jis pasirod\xc4\x97 filme \xe2\x80\x9eLa notte brava\xe2\x80\x9c ir penkerius metus filmavosi draminiuose bei autoriniuose filmuose pas tokius re\xc5\xbeisierius kaip Mauro Bolognini ir Luchino Visconti._NEWLINE_Ilgainiui jam pabodo intelektual\xc5\xabs vaidmenys ir Milianas \xc4\x97m\xc4\x97 svarstyti apie gr\xc4\xaf\xc5\xbeim\xc4\x85 \xc4\xaf JAV. Netur\xc4\x97damas tam pakankamai pinig\xc5\xb3, jis sutiko su pasi\xc5\xablymu suvaidinti bandit\xc4\x85 \xe2\x80\x9espageti\xe2\x80\x9c vesterne \xe2\x80\x9eEl precio de un hombre\xe2\x80\x9c. Juostos populiarumas ir netik\xc4\x97ti atrastas naujas amplua paskatino Milian\xc4\x85 atsisakyti sprendimo i\xc5\xa1vykti i\xc5\xa1 Italijos. Jis \xc4\x97m\xc4\x97 vaidinti Meksikos banditus arba revoliucionierius, \xc4\xafvairius nusikalt\xc4\x97lius ir netrukus tapo vestern\xc5\xb3 \xc5\xbevaig\xc5\xbede. Po to, kai \xc5\xa1io \xc5\xbeanro populiarumas nusl\xc5\xabgo, Milianas daugiausia filmavosi giallo, kriminaliniuose ir veiksmo filmuose, vaidindamas tiek teigiamus, tiek neigiamus persona\xc5\xbeus, taip pa suk\xc5\xabr\xc4\x97 kelet\xc4\x85 vaidmen\xc5\xb3 komedijose. Greta pramoginio kino, jis k\xc5\xabr\xc4\x97 ir rimtus vaidmenis (Bernardo Bertolucci \xe2\x80\x9eLa Luna\xe2\x80\x9c, Michelangelo Antonioni \xe2\x80\x9eIdentificazione di una donna\xe2\x80\x9c)._NEWLINE_Praleid\xc4\x99s Italijoje daugiau kaip 25 metus, 1985 m. Milianas gr\xc4\xaf\xc5\xbeo \xc4\xaf JAV, ta\xc4\x8diau \xc4\x8dia jo beveik niekas ne\xc5\xbeinojo ir re\xc5\xbeisieriai si\xc5\xabl\xc4\x97 tik antraeilius vaidmenis: \xe2\x80\x9eJFK\xe2\x80\x9c, \xe2\x80\x9eHavana\xe2\x80\x9c, \xe2\x80\x9eAmistadas\xe2\x80\x9c, \xe2\x80\x9eTraffic\xe2\x80\x9c ir \xe2\x80\x9eThe Lost City\xe2\x80\x9c. Didesn\xc4\xaf pripa\xc5\xbeinim\xc4\x85 jam atne\xc5\xa1\xc4\x97 tik keletas vaidmen\xc5\xb3 teatre.\n_START_SECTION_\nAsmeninis gyvenimas\n_START_PARAGRAPH_\nNuo 1964 m. Milianas buvo ved\xc4\x99s Rita Valletti, su kuria susilauk\xc4\x97 s\xc5\xabnaus Tomaso Miliano jaunesniojo._NEWLINE_Gr\xc4\xaf\xc5\xbe\xc4\x99s \xc4\xaf JAV, aktorius gyveno Floridoje. Nuo 1969 m. jis tur\xc4\x97jo ne tik JAV, bet ir Italijos pilietyb\xc4\x99._NEWLINE_Mir\xc4\x97 2017 m.'